CELEX: 52014PC0707
Language: hu
Date: 2014-11-21
Title: Javaslat AZ EURÓPAI PARLAMENT ÉS A TANÁCS RENDELETE a meghatározott textiltermékek harmadik országokból történő behozatalának közös szabályairól szóló 3030/93/EGK tanácsi rendelet hatályon kívül helyezéséről

|
			
		
		
		52014PC0707
		
			Javaslat AZ EURÓPAI PARLAMENT ÉS A TANÁCS RENDELETE a meghatározott textiltermékek harmadik országokból történő behozatalának közös szabályairól szóló 3030/93/EGK tanácsi rendelet hatályon kívül helyezéséről /* COM/2014/0707 final - 2014/0334 (COD) */
			
				
		
		
			
			   	INDOKOLÁS
1.           A JAVASLAT HÁTTERE
A meghatározott textiltermékek harmadik
országokból történő behozatalának közös szabályairól szóló 3030/93/EGK
tanácsi rendelet olyan harmadik országokból származó textiltermékek
behozatalára vonatkozik, amelyekkel az Európai Közösség kétoldalú
megállapodásokat, jegyzőkönyveket vagy egyéb egyezményeket kötött.
Az Európai Unió textiltermék-kereskedelmi
kétoldalú megállapodásokat az elmúlt évek során már csak Oroszországgal és
Szerbiával tartott fenn. Oroszország Kereskedelmi Világszervezethez (WTO) való
csatlakozása és a Szerbiával kötött Stabilizációs és Társulási Megállapodás
hatálybalépése után a 3030/93/EGK tanácsi rendelet elvesztette alapvető
funkcióját.
A 3030/93/EGK tanácsi rendeletet ezenfelül
alkalmazták adott időszakban a Kínai Népköztársaságból származó
meghatározott textiltermékekre vonatkozó keretmennyiségi korlátozás
kiszabására, illetve végeredményben Kína tekintetében az átmeneti
termékspecifikus védelmi mechanizmus használatára is. Ez a mechanizmus 2013. december
11-én hatályát vesztette.
E javaslat tehát a jogbiztonság
elősegítése céljából a 3030/93/EGK tanácsi rendelet hatályon kívül
helyezését irányozza elő.
2014/0334 (COD)
Javaslat
AZ EURÓPAI PARLAMENT ÉS A TANÁCS
RENDELETE
a meghatározott textiltermékek harmadik
országokból történő behozatalának közös szabályairól szóló 3030/93/EGK
tanácsi rendelet hatályon kívül helyezéséről
AZ EURÓPAI PARLAMENT ÉS AZ EURÓPAI
UNIÓ TANÁCSA,
tekintettel az Európai Unió
működéséről szóló szerződésre és különösen annak
207. cikkére,
tekintettel az Európai Bizottság javaslatára,
a jogalkotási aktus tervezete nemzeti
parlamenteknek való megküldését követően,
rendes jogalkotási eljárás keretében,
mivel:
(1)       A 3030/93/EGK tanácsi
rendelet[1]
1993. november 9-én lépett hatályba és 1993. január 1-jétől alkalmazták.
(2)       2012. augusztus 22-én az
Oroszországi Föderáció csatlakozott a Kereskedelmi Világszervezethez. Következésképpen a Szerb Köztársaság maradt az
utolsó ország, amellyel az Európai Unió a textiltermékek kereskedelmére
vonatkozóan kétoldalú megállapodást tartott fenn.
(3)       2008. április 29-én aláírták
az egyrészről az Európai Közösségek és tagállamaik, másrészről a
Szerb Köztársaság közötti Stabilizációs és Társulási Megállapodást[2]. A megállapodás 2013.
szeptember 1-jén lépett hatályba. Az egyrészről az Európai Közösség és
másrészről a Szerb Köztársaság közötti, a kereskedelemről és
kereskedelemmel kapcsolatos ügyekről szóló ideiglenes megállapodás[3] 2010. február 1-jén
lépett hatályba. A 3030/93/EGK rendelet azóta nem alkalmazandó a Szerb
Köztársaságra.
(4)       A 427/2003/EK tanácsi
rendelet[4]
I. címe 2013. december 11-én hatályát vesztette. Így megszűnt a
védintézkedések e mechanizmus keretében történő meghozatalának
lehetősége.
(5)       Az (1)–(4)
preambulumbekezdésben ismertetett okokból a jogbiztonság elősegítése
céljából hatályon kívül kell helyezni a 3030/93/EGK tanácsi rendeletet,
ELFOGADTA EZT A RENDELETET:
1. cikk
A
3030/93/EGK rendelet hatályon kívül helyezése
A 3030/93/EGK rendelet hatályát veszti.
2. cikk
Hatálybalépés
és alkalmazás
Ez a rendelet az Európai Unió Hivatalos
Lapjában való kihirdetését követő napon lép hatályba.
Ez a rendelet teljes egészében
kötelező és közvetlenül alkalmazandó valamennyi tagállamban.
Kelt Brüsszelben, 
az Európai Parlament részéről                      a
Tanács részéről
az elnök                                                          az
elnök
[1]               A Tanács 1993. október 12-i
3030/93/EGK rendelete a meghatározott textiltermékek harmadik országokból
történő behozatalának közös szabályairól (HL L 275., 1993.11.8., 1. o.).
[2]               Stabilizációs és Társulási Megállapodás egyrészről
az Európai Közösségek és tagállamaik, másrészről a Szerb Köztársaság
között (HL L 278., 2013.10.18., 16. o.).
[3]               Ideiglenes megállapodás
egyrészről az Európai Közösség és másrészről a Szerb Köztársaság
között a kereskedelemről és kereskedelemmel kapcsolatos ügyekről (HL
L 28., 2010.1.30., 2. o.).
[4]               A Tanács 427/2003/EK rendelete
a Kínai Népköztársaságból származó behozatalra vonatkozó, átmeneti
termékspecifikus védelmi mechanizmusról (HL L 65., 2003.3.8., 1. o.).